Arvojen etsijät
Joku painuu elämän syvyyksiin
    sen arvoja etsimään.
 Moni tyytyy rannan rauhaisiin
    pintakuplasiin,
    joita jälelle jää
    kun seestyy sää.
 Elonarvot ne piilosta syvyyden
    ikiaarteita ovat sen,
 joka turmaa uhmaten uskaltaa
    sukeltaa,
    vaikk myrsky käy
    eikä pohjaa näy.
 Nuo tyynen rannan soutajat
    ne vaaroitta, vaivoitta
 saa venhonsa täyteen aarteita
    loistavia.
    Jos hiukan tuulahtaa
    niin aarteet katoaa.

1930

Hilda Tihlä